Diari Oficial de la Generalitat Valenciana


Sumari del DOGV 9444, del 07-10-2022 (2022/8941)

ORDRE 13/2022, 29 de setembre, de la Conselleria d'Innovació, Universitats, Ciència i Societat Digital, per la qual s'estableixen les bases reguladores de les convocatòries d'ajudes complementàries a les beques per a l'activitat de mobilitat d'estudiants per estudis del programa «ERASMUS+», corresponents a entitats d'educació superior de la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9444

Data del DOGV
:   07-10-2022

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2022/8941


Data del document
:   29-09-2022

Organisme emissor
:   Conselleria d'Innovació, Universitats, Ciència i Societat Digital

Tipus de document
:   Ordre

Anàlisi jurídica

 Descriptors 

:   * Conselleria d'Innovació, Universitats, Ciència i Societat Digital
    * ajuda pública

ORDRE 13/2022, 29 de setembre, de la Conselleria d'Innovació, Universitats, Ciència i Societat Digital, per la qual s'estableixen les bases reguladores de les convocatòries d'ajudes complementàries a les beques per a l'activitat de mobilitat d'estudiants per estudis del programa «ERASMUS+», corresponents a entitats d'educació superior de la Comunitat Valenciana. [2022/8941]  
  
  
PREÀMBUL  
  
El desenvolupament de la dimensió internacional dels estudis superiors constitueix una de les claus essencials de millora dels ensenyaments universitaris. Amb aquest objectiu, hi ha diverses iniciatives per al foment de la mobilitat dels estudiants universitaris, que permeten realitzar part dels seus estudis en altres països, entre les quals destaca el programa «Erasmus».  
Les universitats de la Comunitat Valenciana, conscients de la importància d'aquesta dimensió europea, van participar des del seu inici en aquesta mena d'accions i programes i obtigueren el finançament per part d'altres institucions, juntament amb l'aportació dels seus fons propis.  
La Generalitat, amb la voluntat de fomentar la dimensió europea en les universitats valencianes, va decidir oferir als estudiants universitaris aquestes ajudes, com a mecanisme per a garantir i millorar la seua participació en els programes de mobilitat. Amb aquesta finalitat, el Decret 40/2002, de 5 de març, del Govern Valencià, de mesures de suport als estudiants universitaris en la Comunitat Valenciana, modificat pel Decret 88/2006, de 16 de juny, del Consell, va disposar que podrien establir-se ajudes complementàries a les beques del programa «Sòcrates Erasmus» per al foment de la mobilitat dels estudiants universitaris de la Comunitat Valenciana.  
Mitjançant el Reglament (UE) núm. 1288/2013, del Parlament Europeu i del Consell, d'11 de desembre de 2013, es va crear el programa «Erasmus», d'educació, formació, joventut i esport de la Unió Europea, que contempla entre les seues accions la mobilitat d'estudiants en tots els cicles de l'ensenyament superior.  
Amb data 25 de març de 2021, la Comissió va aprovar el primer programa de treball anual d?«Erasmus+» 2021-2027, per al finançament de projectes de mobilitat i cooperació transfronterera relacionats amb l'aprenentatge per a 10 milions d'europeus de totes les edats i tots els orígens, circumstància que obliga a l'aprovació d'unes noves bases que incorporen, així mateix, millores en el procediment.  
A aquesta ordre, pel seu caràcter regulador d'unes ajudes amb la naturalesa de subvenció, li és aplicable la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i en els preceptes d'aplicació pel seu caràcter bàsic, la Llei 38/2003, de 17 de novembre, general de subvencions, així com el seu Reglament, aprovat mitjançant Reial decret 887/2006, de 21 de juliol.  
  
Atenent, així mateix, a la naturalesa de les ajudes, dirigides a un col·lectiu que no exerceix activitat econòmica, i per la naturalesa de les persones beneficiàries a què van destinades, queden excloses de l'aplicació del principi d'incompatibilitat amb el Mercat Comú formulat en l'article 107 del Tractat de Funcionament de la Unió Europea, no sent, per tant, obligatòria la seua notificació a la Comissió Europea.  
  
En el procés d'elaboració d'aquesta ordre, d'acord amb el que es disposa en l'article 165 de la Llei 1/2015, ja citada, relatiu a les bases reguladores de la concessió de subvencions, ha emés informe l'Advocacia General de la Generalitat i la Intervenció Delegada en la conselleria competent en matèria d'universitats.  
Així mateix, han sigut informats tant el Consell Valencià d'Universitats i de Formació Superior en la reunió de 28 de febrer de 2022, com el Consell Interuniversitari Valencià d'Estudiants, en la reunió de 13 de juliol de 2022.  
Vista la proposta de la persona titular de la Direcció General d'Universitats, de 28 de julio de 2022, i en virtut de les atribucions conferides per l'article 28 de la Llei 5/1983, de 30 de desembre, del Consell, així com el Decret 243/2019, de 25 d'octubre, del Consell, d'aprovació del Reglament orgànic i funcional de la Conselleria d'Innovació, Universitats, Ciència i Societat Digital, modificat pel Decret 178/2020, de 30 d'octubre, del Consell,  
  
  
ORDENE  
  
Article 1. Objecte i àmbit d'aplicació  
És objecte d'aquesta ordre aprovar les bases reguladores per les quals hauran de regir-se les convocatòries de les ajudes complementàries a les beques per a l'activitat de mobilitat d'estudiants per estudis del programa «Erasmus+», corresponents a entitats d'educació superior de la Comunitat Valenciana.  
  
Article 2. Bases reguladores  
S'aproven les bases reguladores per les quals han de regir-se les convocatòries de les ajudes complementàries anteriorment descrites, contingudes en l'annex.  
  
  
DISPOSICIÓ ADDICIONAL  
  
Única. Despesa pública  
L'aprovació d'aquestes bases no comporta, en si mateixa, obligacions econòmiques en els pressupostos de la Generalitat, ni incidència de despesa, sense perjudici de les possibles convocatòries que puguen efectuar-se d'acord amb la consignació pressupostària que s'establisca en el corresponent exercici.  
  
  
DISPOSICIÓ DEROGATÒRIA  
  
Única. Derogació normativa  
Queden derogades totes aquelles disposicions d'igual o inferior rang que s'oposen al que s'estableix en aquesta ordre.  
  
  
DISPOSICIONS FINALS.  
  
Primera. Facultat de desplegament  
La persona titular de la direcció general competent en matèria d'universitats quedar facultada per a dictar totes aquelles instruccions que resulten necessàries per a la correcta interpretació i execució d'aquesta ordre.  
  
Segona. Efectes  
Aquesta ordre produirà efectes des de l'endemà de la seua publicació en el Diari Oficial de la Generalitat Valenciana. Contra aquesta ordre, que posa fi a la via administrativa, de conformitat amb el que s'estableix en l'article 114.c de la Llei 39/2015, d'1 d'octubre, del procediment administratiu comú de les administracions públiques, les persones interessades podran interposar els següents recursos:   
a) Potestativament, un recurs de reposició, en el termini d'un mes a comptar des de l'endemà de la notificació d'aquesta resolució, de conformitat amb el que estableixen els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, tenint en compte que no és possible simultanejar el recurs contenciós administratiu i el potestatiu de reposició.   
  
b) Directament, recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats a partir de l'endemà de la publicació d'aquesta resolució, de conformitat amb el que es disposa en els articles 10 i 46 de la Llei 29/1998, de 13 de juliol, reguladora de la jurisdicció contenciosa administrativa.  
  
Alacant, 29 de setembre de 2022  
  
La consellera d'Innovació, Universitats, Ciència i Societat Digital,  
Josefina Bueno Alonso  
ANNEX  
Bases reguladores de les convocatòries d'ajudes   
complementàries a les beques per a l'activitat de mobilitat   
d'estudiants per estudis del programa «Erasmus+»,   
corresponents a entitats d'educació superior  
 de la Comunitat Valenciana  
  
Base 1. Objecte i finançament  
1. Aquestes bases constitueixen les normes per les quals han de regir-se les convocatòries d'ajudes que puguen realitzar-se per a complementar les beques per a l'activitat de mobilitat d'estudiants per estudis del programa «Erasmus+» 2021-2027, que cursen els seus estudis en les universitats que integren el sistema universitari valencià, a les quals fa referència l'article 2 de la Llei 4/2007, de 9 de febrer, de coordinació del sistema universitari valencià, i dels centres adscrits, i per a estudiants d'ensenyaments artístics superiors dels centres adscrits a l'Institut Superior d'Ensenyaments Artístics de la Comunitat Valenciana.  
  
2. Per a cada exercici pressupostari es convocaran aquelles ajudes incloses en els pressupostos de la Generalitat, a càrrec a l'aplicació i programa pressupostari que s'indique en la convocatoria corresponent.  
  
  
Base 2. Persones beneficiàries  
Serà persona beneficiària, en els termes concrets que establisca la corresponent convocatòria, l'estudiantat al qual fa referència l'apartat 1 de la base anterior, i complisca els requisits detallats en aquestes bases, d'acord amb els criteris de valoració que s'hi establisca.  
  
  
Base 3. Requisits  
Les persones beneficiàries hauran de reunir els requisits següents:  
1. Estar matriculades en alguna de les institucions d'educació superior, en qualsevol dels ensenyaments següents:  
1.1. Ensenyaments universitaris adaptats a l'Espai Superior d'Educació Superior conduents a títols oficials de grau.  
1.2. Ensenyaments artístics superiors.  
2. Haver sigut seleccionades per a realitzar una part dels seus estudis en l'activitat de mobilitat d'estudiants per a estudis per alguna de les institucions indicades en l'apartat 1 de l'article 1 d'aquesta Ordre que haja obtingut la Carta Erasmus d'Educació Superior del programa «Erasmus+» per al període 2021-2027, en institucions europees d'Educació Superior de qualsevol Estat membre de la UE o tercers països integrats en el programa «Erasmus+» i el Regne Unit.  
3. Ser nacional d'algun dels països participants en el programa «Erasmus+». També podran participar els nacionals d'altres països si estan en possessió d'un permís de residència vàlid per a residir a Espanya durant el període de realització de la mobilitat.  
4. No queden incloses en aquesta ordre les ajudes per als estudis d'especialització, ni estudis conduents a l'obtenció de títols propis de les universitats.  
5. Les convocatòries concretes podran incorporar, en el seu cas, els estudis de màster i tercer cicle.  
6. Únicament podrà ser objecte d'ajuda una mobilitat per sol·licitant, i en aquells casos que la persona beneficiària tinga assignades dues mobilitats, només es finançarà aquella que tinga concedida una major quantia.  
  
Base 4. Sol·licituds  
1. Les sol·licituds seran formalitzades per les entitats a les quals fa referència l'apartat 1 de l a base 1, en la seua qualitat d'entitats gestores de les beques «Erasmus+».  
2. Aquestes sol·licituds aniran acompanyades de la documentación següent:  
a) Informe de l'entitat sol·licitant, en el qual es faça constar el finançament de les beques «Erasmus+», amb indicació dels fons percebuts per a això procedents de la Unió Europea, el Ministeri competent en matèria d'Universitats, la pròpia entitat sol·licitant o altres institucions.  
b) Relació individualitzada i certificada dels estudiants de l'entitat sol·licitant beneficiari de les beques «Erasmus+» durant el curs que determine la corresponent convocatòria. Aquesta relació haurà d'incloure a l'estudiantat que complisca els requisits establits en l'article anterior, i la información addicional següent:  
b.1. Estat membre de destí i mesos d'estada.  
b.2. Puntuació parcial, resultant de l'aplicació dels criteris continguts en l'article 8 d'aquesta ordre.  
c) Declaració responsable de l'entitat sol·licitant per la qual s'acredite que les persones beneficiàries de les ajudes compleixen amb les obligacions per reintegrament de subvencions.  
d) Declaració responsable de l'entitat sol·licitant per la qual s'acredite que no concorren cap de les circumstàncies per a no resultar beneficiària d'una subvenció, de les previstes en els apartats 2 i 3 de l'article 13, i en l'apartat 5 de l'article 34 de la Llei 38/2003, de 17 de novembre, de subvencions.  
3. Les dades personals dels estudiants recollides durant la tramitació del procediment s'inclouran en un fitxer automatitzat de l'òrgan convocant, de conformitat amb els termes i condicions recollits en la Llei orgànica 15/1999, de 13 de desembre, de protecció de dades de caràcter personal, i el seu reglament de desenvolupament, aprovat mitjançant Reial decret 1720/2007, de 21 de desembre.  
  
Base 5. Termini i lloc de presentació  
1. Les entitats sol·licitants presentaran les seues sol·licituds en el termini establit en la corresponent convocatòria, que començarà a comptar des de l'endemà de la seua publicació en el Diari Oficial de la Generalitat Valenciana.  
2. Aquestes sol·licituds es presentaran en el registre de la conselleria competent en matèria d'universitats, o en qualsevol dels llocs i pels procediments prevists en la normativa vigent sobre procediment administratiu comú de les administracions públiques.  
3. Las entitats sol·licitants que no reunisquen els requisits establits en aquesta ordre, o que no aporten la documentació prevista en l'article anterior, seran requerides per a la seua esmena o perquè acompanyen els documents preceptius, en el termini de 10 dies, amb indicació que si no ho feren se'ls tindrà per desistides de la petició, d'acord amb el que es preveu en l'article 68 de la Llei 39/2015, prèvia resolució dictada en els termes previstos en l'article 21 de l'esmentada llei.  
  
Base 6. Selecció i valoració de les sol·licituds  
1. L'òrgan competent per a l'ordenació i instrucció de l'expedient serà la subdirecció general d'Universitat, que realitzarà d'ofici totes aquelles actuacions que siguen necessàries per a la determinació, coneixement i comprovació de les dades en virtut de les quals s'haja de dictar la resolució.  
2. Per a la valoració de les sol·licituds es constituirà una comissió, amb la composición següent:  
- Presidència: la persona titular de la subdirecció general competent en matèria d'universitats o persona en qui delegue, o en defecte d'això, una persona funcionària que designe la persona titular de la direcció general competent en matèria d'universitats.  
- Vocals: una persona en representació de l'Institut Superior d'Ensenyaments Artístics de la Comunitat Valenciana (ISEACV), i dos funcionaris/àries de la Direcció General d'Universitats, el nomenament de les quals serà realitzat per la persona titular de la direcció general.  
- Secretaria: la persona que designe la persona titular de la direcció general amb competència en matèria d'universitats.  
3. La Comissió ajustarà el seu funcionament al que es disposa en els articles 15 i següents de la Llei 40/2015, d'1 d'octubre, de règim jurídic del sector públic, i procurarà una composició paritària de dones i homes, de conformitat amb el que es disposa en l'article 10 de la Llei 9/2003, de 2 d'abril, de la Generalitat, per a la igualtat entre dones i homes.  
  
4. Després de la valoració de les sol·licituds, la Comissió emetrà un informe en un termini no superior a 10 dies des de la data de reunió de la Comissió, en el qual es concretarà el resultat de la valoració efectuada, i es concretarà la distribució del crèdit disponible entre les entitats sol·licitants, segons el que s'estableix en l'article 7 d'aquesta ordre.  
  
5. Així mateix, i ajustant-se als criteris de concessió establits en l'article 8, l'informe referit de la Comissió contindrà la relació de l'estudiantat beneficiari, amb indicació de l'import de l'ajuda obtinguda, així com la relació dels estudiants que, per motiu de la puntuació total obtinguda i del crèdit disponible, no resulten beneficiaris/àries de les ajudes.  
6. L'import de l'ajuda proposada, per mes d'estada, per a cada estudiant beneficiari/ària, es determinarà segons el grup al qual estiga adscrit el país de destinació de la persona sol·licitant d'acord amb la taula següent:  
  
Import mensual en euros per país d'estada:  
  
GRUP PAÍS IMPORT  
1 Dinamarca, Finlàndia, Islàndia, Irlanda, Luxemburg, Suècia, Liechtenstein, Noruega, el Regne Unit 310 -  
2 Àustria, Bèlgica, Alemanya, França, Itàlia, Grècia, Xipre, Països Baixos, Malta, Portugal 260 -  
3 Bulgària, Croàcia, República Txeca, Estònia, Letònia, Lituània, Hongria, Polònia, Romania, Sèrbia, Eslovàquia, Eslovènia, Macedònia del Nord, Turquia 210 -  
  
  
El nombre de grups i la relació de països per grup, així com els imports establits anteriorment, podran modificar-se en funció de les alteracions que deriven del programa «Erasmus+» gestionat pel Servei Espanyol per a la Internacionalització de l'Educació del Ministeri d'Universitats.  
Les ajudes es concediran pel màxim de mesos que establisca la corresponent convocatòria. En el cas que l'estada siga de menor duració, únicament es concedirà l'ajuda per l'estada efectivament realitzada per l'estudiant. Els períodes de les estades s'ajustaran al calendari acadèmic de la institució acadèmica d'acolliment.  
  
  
Base 7. Distribució de l'import global entre les entitats sol·licitants  
  
1. A la vista de les sol·licituds presentades, la Comissió determinarà la distribució entre les entitats sol·licitants del crèdit disponible establit en la corresponent convocatòria, d'acord amb l'indicat en l'apartat 2 de l'article 1 de la present Ordre.  
2. Aquesta distribució es realitzarà atenent el nombre d'estudiants de cadascuna de les entitats sol·licitants, persones beneficiàries d'una beca «Erasmus+», i del nombre total de mesos d'estada d'aquests estudiants per a l'activitat de mobilitat objecte de l'ajuda.  
  
Base 8. Criteris de concessió  
L'estudiantat que complisca els requisits establits en l'article tercer seran ordenats d'acord amb la puntuació total obtinguda per cada estudiant que resulte de l'aplicació dels criteris següents:  
1. La puntuació que resulte de la diferència entre la nota mitjana que conste en la certificació acadèmica personal de l'estudiant i la nota mitjana de l'estudiantat del mateix ensenyament que haja finalitzat els seus estudis en el curs acadèmic que determine la corresponent convocatòria, en la mateixa institució acadèmica i titulació.  
En aquelles titulacions en les quals no haja finalitzat els seus estudis cap promoció d'estudiants, la puntuació a la qual es refereix el paràgraf anterior s'obtindrà de la diferència entre la nota mitjana que conste en la certificació acadèmica personal de l'estudiant i la nota mitjana de l'estudiantat de la seua mateixa promoció.  
2. Haver sigut beneficiari d'una beca o ajuda de la Generalitat, per a la realització d'estudis universitaris, durant el curs acadèmic anterior al de realització de l'activitat de mobilitat objecte de l'ajuda. En cas de no poder acreditar la condició de persona beneficiària d'aquesta beca de la Generalitat serà suficient que l'estudiant siga sol·licitant d'aquesta beca i es comprove, una vegada avaluada aquesta sol·licitud, que compleix els requisits exigits per a la seua obtenció. La puntuació addicional atorgada a l'estudiantat que complisca aquesta condició estarà determinada en les corresponents convocatòries.  
3. Una vegada realitzada l'ordenació de l'estudiantat a què es refereix aquesta base, seran proposades com a persones beneficiàries d'aquestes ajudes aquelles la posició de les quals en aquesta ordenació es trobe dins de l'import destinat a l'entitat on es troben matriculades, fixat d'acord amb la distribució del crèdit disponible establida en l'article seté.  
4. En el cas que dos o més estudiants obtinguen la mateixa puntuació total tindrà preferència, per a optar a l'ajuda, aquell que realitze una estada de major duració sobre el que realitze una estada de menor duració. Si continua l'empat tindrà preferència l'estudiant amb millor nota mitjana de la seua certificació acadèmica personal. Si persitix aquest empat tindrà preferència el sexe infrarepresentat en la titulació en què estiguen matriculats aquests estudiants i, si no hi ha altre remei, es distribuirà l'import corresponent entre l'estudiantat amb igual puntuació, en quantitats proporcionals a l'import mensual per país de destinació, d'acord amb la taula incorporada en cada convocatòria per quantia de l'Estat de destinació.  
  
Base 9. Resolució  
1. A la vista de l'informe de la Comissió a la qual es refereix l'apartat 2 de l'article 6, l'òrgan instructor formularà la proposta de concessió i emetrà informe en el qual conste que, de la informació que hi ha en el seu poder, es desprén que las persones beneficiàries compleixen tots els requisits per a l'obtenció de les beques.  
2. Vista aquesta proposta de concessió, la persona titular de la Direcció General d'Universitats, per delegació de la persona titular de la conselleria competent en matèria d'universitats acordarà la distribució entre les entitats sol·licitants de l'import global màxim destinat a finançar la corresponent convocatòria i la concessió de les ajudes a l'estudiantat beneficiari.  
3. La resolució, així mateix, contindrà la relació de persones que, reunint els requisits establits en la convocatòria, no resulten beneficiàries per raó de la puntuació obtinguda. Aquestes persones podràn suplir, per ordre de puntuació, les renúncies o revocacions que entre las persones beneficiàries puguen produir-se amb posterioritat.  
  
4. En cap cas, la quantia de l'ajuda concedida a una persona beneficiària podrà ser superior a l'import que li haguera correspost d'acord amb les dades utilitzades per a la valoració de la sol·licitud, encara que l'estudiant haja modificat el període i/o el país d'estada. En el cas que l'import que efectivament corresponga a una persona beneficiària, pel període efectivament realitzat i/o per la modificació del país de destinació, siga inferior al que li haguera correspost d'acord amb les dades utilitzades per a la valoració de la sol·licitud, la diferència serà destinada als estudiants als quals es refereix l'apartat anterior.  
  
5. El termini per a dictar resolució no serà superior a sis mesos comptats a partir de l'endemà de la publicació de la convocatòria, sense perjudici de l'ampliació de terminis prevista en l'article 21 de la Llei 39/2015, d'1 d'octubre, del procediment administratiu comú de les administracions públiques. En cas que no es dictara resolució per l'òrgan competent en aquest temps, es podrà considerar desestimada la sol·licitud per silenci administratiu.  
  
Base 10. Justificació i pagament  
L'import global de les ajudes es lliurarà a cada entitat sol·licitant prèvia justificació davant la Direcció General d'Universitats, dins del termini de 20 dies naturals a comptar des de l'endemà a la publicació de la resolució de concessió d'aquestes ajudes en el Diari Oficial de la Generalitat Valenciana, de l'acte administratiu de l'entitat sol·licitant pel qual s'acorde l'increment de la quantia de la beca al seu estudiantat beneficiari, en concepte de beneficiaris de les beques «Erasmus+» durant el curs establit en la convocatòria, amb expressió de la quantia de complement d'aquesta i del total resultant, així com de la seua notificació a la persona beneficiària.  
  
Base 11. Col·laboració de la Generalitat  
Les entitats sol·licitants faran constar en totes les seues publicacions sobre beques «Erasmus+», que aquestes compten amb una ajuda complementària de la Generalitat.  
  
Base 12. Obligacions de les persones beneficiàries de les beques  
Les persones beneficiàries quedaran sotmeses al que es disposa en l'article 35 del Reial decret 1721/2007, de 21 de desembre, pel qual s'estableixen el règim de les beques i ajudes a l'estudi personalitzades.  
  
Base 13. Compatibilitat de les ajudes  
Les ajudes concedides seran compatibles amb altres ajudes o subvencions, qualsevol que siga la seua naturalesa i l'entitat que les concedisca i sempre que conjuntament no superen el cost total de l'acció. El sol·licitant haurà de declarar davant la seua entitat col·laboradora les ajudes que haja obtingut o sol·licitat per a la mateixa acció, en el moment en què aquestes es concedisquen, i acceptarà les eventuals minoracions aplicables per al compliment de l'anteriorment indicat.  
  
Base 14. Circumstàncies que donen lloc a la modificació de la resolució  
La concessió de l'ajuda serà modificada i procedirà el seu reintegrament i l'exigència de l'interés de demora des del moment del pagament de l'ajuda, en els casos establits en els articles 37 i 38 de la Llei 38/2003, de 17 de novembre, general de subvencions i 172 de la Llei 1/2015, de 6 de febrer, d'hisenda pública, del sector públic instrumental i de subvencions.  
Les quantitats a reintegrar tindran la consideració d'ingressos de dret públic, resultant d'aplicació el que es disposa en el capítol I del títol II de la Llei 38/2003, de 17 de novembre, general de subvencions.  
  
El procediment per al reintegrament de les subvencions serà, igualment, l'establit pels articles 41 i 42 de la Llei 38/2003, de 17 de novembre, general de subvencions i pel capítol III del títol X de la Llei 1/2015, de 6 de febrer, d'hisenda pública, del sector públic instrumental i de subvencions.  
La persona titular de la Direcció General d'Universitats, per delegació de la persona titular de la conselleria competent en matèria d'universitats resoldrà la modificació de la resolució, així com el procediment de reintegrament de la subvenció.  
  
Base 15. Mètode de comprovació i pla de control  
1. La comprovació administrativa de la justificació documental de la subvenció concedida es realitzarà mitjançant la revisió de la documentació que a aquest efecte s'ha establit en aquestes bases com aportació preceptiva per la persona beneficiària, per al pagament de la beca.  
  
2. La comprovació material de l'efectiva realització de l'activitat, existència de la condició o compliment de la finalitat, es durà a terme en els termes establits en el pla de control que s'elaborarà a aquest efecte en els termes establits en l'article 169.3 de la Llei 1/2015, de 6 de febrer, d'hisenda pública, del sector públic instrumental i de subvencions.  
  
  
Base 16. Responsabilitat i règim sancionador  
Les persones beneficiàries de les beques quedaran sotmeses a les responsabilitats i règim sancionador regulat en el capítol I i II del títol IV de la Llei 38/2003, de 17 de novembre, general de subvencions i al capítol IV del títol X, de la Llei 1/2005, de 6 de febrer, de la Generalitat, d'hisenda pública, del sector públic instrumental i de subvencions.